Koop petrol sonder om aan iets te raak | Netwerk24
Deur Francois Williams 09 Julie 2020 10:54
Te midde van die verhoogde kommer oor higiëne en veiligheid in die koronaviruspandemie het die brandstofmaatskappy Engen sy nuwe slimfoon-toepassing, die Engen 1app, bekend gestel.
Engen se 1app laat jou toe om kontaklose brandstofaankope te doen. Foto: Engen
Seelan Naidoo, hoofbestuurder vir kleinhandel van Engen, sê namate die inperkingsregulasies verslap word, ry meer mense rond, en ter voorbereiding van meer besoeke aan Engen-vulstasies, het die groep die bekendstelling van die nuwe app verhaas.
Volgens Naidoo het Engen ook ander maatreëls by sy meer as 1 000 vulstasies landwyd ingestel om higiëne te verbeter, soos om alle toerusting en oppervlakke gereeld skoon te maak. Petroljoggies moet ’n veilige afstand van klante behou, hul gesigmaskers te alle tye dra en hul hande gereeld was.
Motoriste kan die Engen 1app van die Apple App Store of Google Play aflaai. Hul lojaliteitspunte word via die app outomaties geregistreer by Engen se lojaliteitsvennote, wat Clicks Clubcard, FNB eBucks en Edcon Thank U insluit.
Die app wys jou ook waar jou naaste Engen-vulstasie is, en jy kan dit gebruik as ’n digitale logboek vir kilometers afgelê. Dit hou boek van alle brandstofaankope en laat jou weet van spesiale aanbiedings.
Die kenteken van Engen se nuwe 1app.
Meer oor: Engen | Tegnologie | Petrol | Apps | Brandstof
Uiteindelik ’n wet wat jou inligting beskerm
Tencent verbrand sy vingers met Chinese rissiesous